
	Metodický list-  denná aktivita, piatok: Zdravý aktívny životný štýl
	Téma : Zdravý životný štýl je otázkou  harmónie  tela aj duše.

· Cieľ:  poukázať na zdravú výživu a pozitívny prístup k vlastnému telu ako súčasti zdravého životného štýlu a dôsledky nesprávneho prístupu k jedlu a aktivite- poruchy príjmu potravy

· Vyučovací predmet: daná téma sa dá využiť predovšetkým v biológii pre 7. ročník v téme Tráviaca sústava a v téme Životný štýl- zdravý spôsob života

· Pomôcky: videotechnika, informácie z rôznych zdrojov na výtvarné spracovanie témy vo forme posterov

· Príprava: na realizáciu témy sme si prizvali pracovníčku z Regionálneho ústavu verejného zdravotníctva so sídlom v Čadci, ktorá žiakom pripravila videoprezentáciu a diskusiu o zdravej výžive spolu s pútavým filmom s príbehom o dievčati vo veku žiakov a o tom, ako končí posadnutie štíhlou postavou, ktoré vedie k poruchám príjmu potravy.

· Postup / Realizácia: V úvode si žiaci pozreli príbeh študentky Sami, ktorá sa z normálneho dievčaťa s bežnými problémami stala obeťou posadnutosti štíhlou postavou a postupne sa u nej prejavila mentálna anorexia, ktorá prešla do bulímie v snahe skryť svoj problém pred rodičmi. Žiaci následne diskutovali o probléme: čo dievča viedlo k posadnutosti štíhlou postavou a čo bolo spúšťačom jej problémov. Príbeh žiakov veľmi zaujal a rozprávali sa o tom, či by tento problém dokázali odhaliť a ako by postupovali, keby chceli takejto spolužiačke, či spolužiakovi pomôcť. Následne si pozreli videoprednášku o zdravej výžive, o zložkách potravy a množstve zložiek potravy, ktoré by mali byť v zdravej strave obsiahnuté. Na ukážke potravinových tabuliek si sami mohli vypočítať, koľko mg vápnika denne príjmu a či je to dostatočné množstvo, aby boli v dospelosti chránení pred rizikom osteoporózy, ako aj správne zloženie a množstvo jedla. V závere prednášky sme si rozobrali poruchy príjmu potravy a fakt, že zdravý životný štýl súvisí aj s psychikou človeka a nerovnováha a nesprávny postoj k vlastnému telu vedie k poruchám príjmu potravy ako je anorexia, bulímia ale aj ortorexia a bigorexia (čo zaujalo hlavne chlapcov). V ďalšej časti si žiaci spracovali postery k problematike porúch príjmu potravy.

· Zhrnutie: Naučili sme sa, že v pojme zdravý životný štýl je zahrnuté množstvo jednotlivých zložiek a len vo vzájomnom vzťahu pomáhajú viesť zdravý život. Pochopili sme, že rovnako ako zloženie jedla, či potreba pohybu je potrebné mať k svojmu telu pozitívny postoj a zachovať si ho v rovnováhe a to ako fyzickej, tak aj psychickej.

· Prílohy: 

